**รายงานการประชุม**

สภาองค์การบริหารส่วนตำบลเขาขาว

สมัยวิสามัญ สมัยที่ 2 ประจำปี พ.ศ.2562

เมื่อวันอังคาร ที่ 30 กรกฎาคม ๒๕62 เวลา 13.0๐ น.

ณ ห้องประชุมสภาองค์การบริหารส่วนตำบลเขาขาว

**ผู้มาประชุม**

1. นายดำรงค์ อุ่นศร ประธานสภาองค์การบริหารส่วนตำบลเขาขาว
2. นายบรรจงกิจ บุญโชติ รองประธานสภาองค์การบริหารส่วนตำบลเขาขาว
3. นายไพรัช พยาบาล เลขานุการสภาองค์กรบริหารส่วนตำบลเขาขาว
4. นางจตุพร จันทร์เทพ สมาชิกสภา อบต.เขาขาว หมู่ที่ 1
5. นายเดโช ชิตรัตน์ สมาชิกสภา อบต.เขาขาว หมู่ที่ 1
6. นายเกรียงศักดิ์ สุขช่วง สมาชิกสภา อบต.เขาขาว หมู่ที่ 2
7. นางสาวพิสมัย สีใส สมาชิกสภา อบต.เขาขาว หมู่ที่ 3
8. นางวิภู พรหมรักษา สมาชิกสภา อบต.เขาขาว หมู่ที่ 3
9. นายนนฑิพัฒน์ ปานกล่อม สมาชิกสภา อบต.เขาขาว หมู่ที่ 4
10. นายปรีชา ทองอร่าม สมาชิกสภา อบต.เขาขาว หมู่ที่ 6
11. นายสุชาติ คงหอม สมาชิกสภา อบต.เขาขาว หมู่ที่ 6
12. นายเกรียงไกร หนูนวล สมาชิกสภา อบต.เขาขาว หมู่ที่ 7
13. นายสุธา ทองแผน สมาชิกสภา อบต.เขาขาว หมู่ที่ 7
14. นายสมพงษ์ ปั้นคง สมาชิกสภา อบต.เขาขาว หมู่ที่ 8
15. นายจำรัส สวัสดี สมาชิกสภา อบต.เขาขาว หมู่ที่ 9
16. นายสมโชค คงทอง สมาชิกสภา อบต.เขาขาว หมู่ที่ 9
17. นางเสาวภา รัตนบุรี สมาชิกสภา อบต.เขาขาว หมู่ที่ 10
18. นางสาวปัณยาลักษณ์ หมื่นใจ สมาชิกสภา อบต.เขาขาว หมู่ที่ 11
19. นางสาวละออง แก้วเก้า สมาชิกสภา อบต.เขาขาว หมู่ที่ 11
20. นายคัมภีร์ ชุมขุน สมาชิกสภา อบต.เขาขาว หมู่ที่ 12
21. นายสุริยันต์ ยิ้มสุด สมาชิกสภา อบต.เขาขาว หมู่ที่ 12

**ผู้ไม่มาประชุม**

1. นายสุนทร คารมดี สมาชิกสภา อบต.เขาขาว หมู่ที่ 2
2. นายสายัน สุวรรณสังข์ สมาชิกสภา อบต.เขาขาว หมู่ที่ 5
3. นายวิรัตน์ บุญมา สมาชิกสภา อบต.เขาขาว หมู่ที่ 8
4. นายฤทธิ์ จิตรา สมาชิกสภา อบต.เขาขาว หมู่ที่ 10

**ผู้เข้าร่วมประชุม**

1. นายเกษม สังข์แก้ว นายกองค์การบริหารส่วนตำบลเขาขาว
2. นางวจินา หนูแก้ว เลขานุการนายกองค์การบริหารส่วนตำบลเขาขาว

**เริ่มประชุมเวลา : เวลา 13.15 น.**

**นายดำรงค์ อุ่นศร ประธานสภาฯ** เมื่อครบองค์ประชุมแล้วผมขอเปิดประชุมสภาองค์การบริหารส่วนตำบลเขาขาว สมัยวิสามัญ สมัยที่ 2 ประจำปี พ.ศ.2562 ต่อไปเป็นการประชุมตามระเบียบวาระ

**ระเบียบวาระที่ ๑ : เรื่องที่ประธานแจ้งให้ที่ประชุมทราบ**

**นายดำรงค์ อุ่นศร ประธานสภาฯ** วันนี้อยากจะแจ้งให้เพื่อนสมาชิกได้รับทราบ เรื่องแม่ของผ.อ.กองการศึกษาเสียชีวิต ตั้งศพที่เกาะสมุย สมาชิกท่านใดจะร่วมทำบุญก็สามารถร่วมทำบุญได้ที่ท่านปลัด ถ้าท่านมีเวลาจะไปร่วมงานก็ได้นะครับ ในวันที่ 2 สิงหาคม 2562 เวลา 7 .00 น. ต่อไปเป็นระเบียบวาระที่ 2

**ระเบียบวาระที่ ๒ : เรื่องรับรองรายงานการประชุมสภาฯสมัยวิสามัญ สมัยที่ 1 ประจำปี พ.ศ.2562 เมื่อวันที่ 31 พฤษภาคม 2562**

**นายดำรงค์ อุ่นศร ประธานสภาฯ** ไม่ทราบว่ามีสมาชิกท่านใดจะแก้ไขส่วนไหนหรือไม่ครับ เมื่อไม่มีสรุปว่าที่ประชุมมีมติรับรองรายงานการประชุมสภาฯสมัยวิสามัญ สมัยที่ 1 ประจำปี พ.ศ.๒562 เมื่อวันที่ 31 พฤษภาคม 2562 ด้วยคะแนนเป็นเอกฉันท์ ต่อไปเป็นระเบียบวาระที่ 3

**ระเบียบวาระที่ ๓** : พิจารณาอนุมัติโอนงบประมาณไปตั้งจ่ายเป็นรายการใหม่ จำนวน 3 รายการ

1. แผนงานบริหารงานทั่วไป งานบริหารงานทั่วไป งบลงทุน หมวดค่าครุภัณฑ์ ประเภทครุภัณฑ์สำนักงาน รายการค่าจัดซื้อโต๊ะทำงานเหล็ก จำนวน 7,000 บาท

เพื่อจ่ายเป็นค่าจัดซื้อโต๊ะทำงานเหล็ก พร้อมกระจก ขนาด 5 ฟุต 7 ลิ้นชัก จำนวน 1 ตัว เป็นครุภัณฑ์ที่ไม่มีกำหนดไว้ในบัญชีราคามาตรฐานครุภัณฑ์ของสำนักงบประมาณ ค่าครุภัณฑ์ตามราคาในท้องตลาด มีความจำเป็นต้องซื้อเพื่อใช้ในการปฏิบัติงาน

เป็นไปตามหนังสือ ด่วนมาก ที่ มท 0808.2/ ว 1657 ลงวันที่ 16 กรกฎาคม 2556 และหนังสือด่วนที่สุด ที่ มท 0808.2/ ว 1248 ลงวันที่ 27 มิถุนายน 2559

โดยโอนลดจากแผนงานการเกษตร งานส่งเสริมการเกษตร งบบุคลากร หมวดเงินเดือน (ฝ่ายประจำ) ประเภทเงินเดือนพนักงาน จำนวน 7,000 บาท

1. แผนงานบริหารงานทั่วไป งานบริหารงานทั่วไป งบลงทุน หมวดค่าครุภัณฑ์ ประเภทครุภัณฑ์สำนักงาน รายการค่าจัดซื้อเก้าอี้ จำนวน 4,900 บาท

เพื่อจ่ายเป็นค่าจัดซื้อเก้าอี้ผู้บริหาร (พนักพิง สีดำ) จำนวน 1 ตัว เป็นครุภัณฑ์ที่ไม่มีกำหนดไว้ในบัญชีราคามาตรฐานครุภัณฑ์ของสำนักงบประมาณ ค่าครุภัณฑ์ตามราคาในท้องตลาด มีความจำเป็นต้องซื้อเพื่อใช้ในการปฏิบัติงาน

เป็นไปตามหนังสือ ด่วนมาก ที่ มท 0808.2/ ว 1657 ลงวันที่ 16 กรกฎาคม 2556 และหนังสือด่วนที่สุด ที่ มท 0808.2/ ว 1248 ลงวันที่ 27 มิถุนายน 2559

โดยโอนลดจากแผนงานการเกษตร งานส่งเสริมการเกษตร งบบุคลากร หมวดเงินเดือน (ฝ่ายประจำ) ประเภทเงินเดือนพนักงาน จำนวน 4,900 บาท

1. แผนงานบริหารงานทั่วไป งานบริหารงานทั่วไป งบลงทุน หมวดค่าครุภัณฑ์ ประเภทครุภัณฑ์สำนักงาน รายการค่าจัดซื้อเก้าอี้สำนักงาน จำนวน 17,980 บาท

เพื่อจ่ายเป็นค่าจัดซื้อเก้าอี้สำนักงาน จำนวน 2 ตัว โดยมีคุณลักษณะดังนี้ ขนาด 7 x 66 x 119-131 ซม. ปรับสูงต่ำด้วยระบบโช้คแก๊สไฮโดรลิค ขาอลูมิเนียมขัดเงา รับน้ำหนักได้ดี เป็นครุภัณฑ์ที่ไม่มีกำหนดไว้ในบัญชีราคามาตรฐานครุภัณฑ์ของสำนักงบประมาณ ค่าครุภัณฑ์ตามราคาในท้องตลาด

เป็นไปตามหนังสือกระทรวงมหาดไทย ที่ มท 0808.2/ว 1989 ลงวันที่ 22 มิถุนายน 2552 หนังสือกรมส่งเสริมการปกครองท้องถิ่น ด่วนที่สุด ที่ มท 0808.2/ ว 1248 ลงวันที่ 27 มิถุนายน 2559

โดยโอนลดจากแผนงานการเกษตร งานระดับก่อนวัยเรียนและประถมศึกษา งบบุคลากร หมวดเงินเดือน (ฝ่ายประจำ) ประเภทเงินเดือนพนักงาน จำนวน 17,980 บาท

**นายดำรงค์ อุ่นศร ประธานสภาฯ** ต่อไปเป็นญัตติพิจารณาอนุมัติโอนงบประมาณไปตั้งจ่ายเป็นรายการใหม่ จำนวน 3 รายการ รายละเอียดตามเอกสารซึ่งอยู่ในมือท่านสมาชิก หากมีข้อสงสัยประสงค์จะอภิปรายก็เชิญครับ เชิญท่านสมาชิกหมู่ที่ 3 ครับ

**นางสาวพิสมัย สีใส สมาชิกสภาฯ หมู่ที่ 3**  เรียนท่านประธานสภาที่คารพ ท่านคณะผู้บริหาร ดิฉันพิสมัย สีใส สมาชิกหมู่ที่ 3 มีความข้องใจในเรื่องของการโอนงบประมาณข้อที่ 2 ค่าจัดซื้อเก้าอี้จำนวน 1 ตัว 4,900 บาท นี่ยังไม่เท่าไหร่นะค่ะ ไปดูข้อ 3 จัดซื้อเก้าอี้ 2 ตัว 17,980 บาท ตกตัวละ 8,990 บาท ดิฉันมีความรู้สึกว่าใช้งบประมาณที่มากเกินไป มากเกินความจำเป็น น่าจะ ราคาไม่แน่ใจว่าเป็นไปตามนี้หรือเปล่า ผู้เกี่ยวข้องช่วยชี้แจงด้วยค่ะ ถ้าเกิดชาวบ้านรู้ว่าเก้าอี้อบต.เขาขาว ตัวละ 8,990 บาท น่าจะเป็นข่าวที่ดังอีกครั้งหนึ่ง ขอบคุณค่ะ

**นายดำรงค์ อุ่นศร ประธานสภาฯ** ยังมีท่านอื่นอีกไหมครับ ถ้าไม่มีผมอยากให้ผู้ที่เกี่ยวข้องชี้แจง เชิญครับ

**นายไพรัช พยาบาล ปลัด อบต.** กราบเรียนท่านประธานสภาที่คารพ และท่านสมาชิกสภาผู้ทรงเกียรติ ตามที่ท่านสมาชิกได้สอบถามเรื่องเก้าอี้ ทั้งข้อ 2 และข้อ 3 เก้าอี้สำหรับผู้บริหาร ซึ่งเก้าอี้สำหรับผู้บริหารมีอยู่หลายราคา หลายชนิด หลายขนาด และราคา ความคงทนถาวรไม่เท่ากัน อายุการใช้งานไม่เท่ากัน ซึ่งจริงๆแล้วผมไม่ได้แนบโบรชัวส์มาให้ดู ซึ่งในบัวชัวส์ จะมีคุณลักษณะและราคา ตามที่ได้สอบถามสืบถามราคามา ขึ้นอยู่กับอายุการใช้งาน ขึ้นอยู่กับความคงทน ฉะนั้นราคาจึงไม่เท่ากัน อาจจะสูงบ้างต่ำบ้าง ก็แล้วแต่สมาชิกจะพิจารณา ขอบคุณครับ

**นายดำรงค์ อุ่นศร ประธานสภาฯ** เรื่องจัดซื้อเก้าอี้นี้ผมก็เห็นว่าราคามันสูง แต่ว่าเรื่องคงทน เรื่องการใช้งานก็แล้วแต่ แต่ละคนนะครับ อย่างสำหรับผมตัว 1,200 บาทผมใช้มาใช้บริการมากกว่าใครมาทุกวันนั่งทุกวัน ก็ยังใช้ตัวเดิมอยู่ของผม ยังไม่เป็นอุปสรรคยังนั่งอยู่ได้ ก็แล้วแต่ท่านสมาชิกนะครับ ว่าจะอนุมัติให้โอนหรือไม่ ก็แล้วแต่ท่านจะพิจารณา ยังมีท่านอื่นไหมครับ เชิญครับ

**นางสาวพิสมัย สีใส สมาชิกสภาฯ หมู่ที่ 3**  เรียนท่านประธานสภาที่คารพ อยากสอบถามว่าถ้าขอมติเราจะขอเป็นข้อๆได้ไหมค่ะท่านประธาน

**นายดำรงค์ อุ่นศร ประธานสภาฯ** จะเป็นข้อๆก็ได้ ในเมื่อมีข้อท้วงติงแต่ละประเภท เราก็แยกอนุมัติเป็นรายข้อได้ครับ เชิญท่านสมาชิกหมู่ที่ 12 ครับ

**นายสุริยันต์ ยิ้มสุด สมาชิกสภาฯ หมู่ที่ 12**  ท่านประธานสภาที่คารพ ผมสุริยันต์ ยิ้มสุด สมาชิกสภา อบต.เขาขาว หมู่ที่ 12 ท่านประธานครับผมขออนุญาตคุยเรื่องการโอนงบประมาณซื้อเก้าอี้ครับท่านประธาน ที่ท่านสมาชิกหมูที่ 3 ได้ตั้งข้อสังเกต การซื้อเก้าอี้ราคาแปดเก้าพันบาท น่าจะเป็นเก้าอี้ที่สวยหรู น่าจะไม่เหมาะสม แต่ที่ท่านเลขานุการสภาฯได้ชี้แจง คุณลักษณะอย่างไร มีแบบแล้ว ก็อยากให้ท่านปลัดได้นำรูปแบบมาให้สมาชิกได้ดูว่าเก้าอี้ราคาแปดเก้าพันนั้นหน้าตาเป็นอย่างไร จะได้ไม่มีปัญหาในขั้นตอนการพิจารณา เพราะว่าท่านสมาชิกตอนนี้ก็นั่งกังวลอยู่ว่าจะยกดีไม่ยกดี ถ้าได้เห็นคุณสมบัติของมันจะได้ตัดสินใจง่ายหน่อย ครับท่านประธาน

**นายดำรงค์ อุ่นศร ประธานสภาฯ** แต่ผมว่าน่าคงจะคล้ายๆเก้าอี้ หล๊ะครับ ยังมีท่านอื่นอีกไหมครับ เชิญท่านสมาชิกหมู่ที่ 8

**นายสมพงษ์ ปั้นคง สมาชิกสภาฯ หมู่ที่ 8**  เรียนท่านประธานสภาที่คารพ ท่านสมาชิกสภาผู้ทรงเกียรติ คณะผู้บริหาร ผมสมพงษ์ ปั้นคง สมาชิก อบต.หมู่ที่ 8 กระผมตั้งข้อสังเกตว่าการซื้อเก้าอี้ครั้งนี้ เป็นหนังสือด่วนครับแต่ลงวันที่ มันของปี 59 ครับตรงนี้ผมจึงตั้งข้อสังเกตว่ามันไม่ใช่ด่วนช่วงนี้ครับ ทำไมปี 59 เราไม่ตั้งงบประมาณซื้อครับเมื่อมันด่วน ตรงนี้จึงเป็นข้อสังเกตครับ ขอบคุณครับท่านประธาน

**นายดำรงค์ อุ่นศร ประธานสภาฯ** ขอบคุณครับ ยังมีท่านอื่นไหมครับ ตรงนั้นผมคิดว่าเป็นเรื่องตัวอย่างครับ ตัวอย่างเรื่องจัดซื้อครุภัณฑ์ เขาลงมาให้ดูว่าตัวอย่างมีอำนาจ สั่งซื้อได้มันเป็นระเบียบ ยังมีท่านอื่นไหมครับ เชิญท่านปลัด ครับ

**นายไพรัช พยาบาล ปลัด อบต.** กราบเรียนท่านประธานสภาที่คารพ จะชี้แจงเรื่องเลขที่หนังสือที่ท่านสมาชิกหมู่ที่ 8 ได้ตั้งข้อสังเกต สำหรับหนังสือด่วนที่สุด ที่ มท 0808.2/ ว 1248 ลงวันที่ 27 มิถุนายน 2559 ตรงนี้เป็นหนังสือที่เราใส่มาให้สมาชิกเห็นให้สมาชิกได้รับทราบว่าเราสามารถจัดซื้อครุภัณฑ์เหล่านี้ได้ ตามหนังสือตัวนี้ ไม่ใช่ว่าต้องซื้อด่วน แต่เป็นหนังสือที่ให้อำนาจในการจัดซื้อ ขอบคุณครับ

**นายดำรงค์ อุ่นศร ประธานสภาฯ** ท่านสมาชิกหมู่ที่ 8 เข้าใจแล้วนะครับ เชิญท่านสมาชิกหมู่ที่ 5 ครับ

**นายบรรจงกิจ บุญโชติ สมาชิกสภาฯ หมู่ที่ 5**  ท่านประธานสภาที่เคารพ ท่านสมาชิกผู้ทรงเกียรติ ผมบรรจงกิจ บุญโชติ สมาชิก อบต.หมู่ที่ 5 ท่านประธานครับ ผมอยากจะถามความจำเป็นของการจัดซื้อเก้าอี้นี้ครับ ว่ามันชำรุด หรือมันขาดหรืออย่างไร หรือว่าซื้อตามระยะเวลา หรือซื้อมานานหลายปีแล้ว ถ้าชำรุดผมก็ว่าจำเป็นต้องซื้อ ระดับผู้บริหารก็จำเป็นต้องนั่ง แต่ถ้าว่าไม่ชำรุด ยังใช้ได้ ก็ไม่จำเป็นต้องซื้อ เพราะผู้บริหารก็อยู่ไม่กี่เดือนก็ไปแล้ว ครั้งต่อไปไม่รู้ใครมาซื้อ บางทีก็อาจให้คนเก่าเข้ามาซื้อ หรือคนใหม่เข้ามาซื้อก็ได้ เราไม่ต้องตั้งซื้อไว้ให้เขา ถ้าเข้ามาใหม่เราก็ซื้อได้ครับท่านประธานแต่ยังสามสี่เดือนแล้วไม่ต้องซื้อตั้งไว้ให้เขา สมมุติว่าได้ผม ผมลงนายกได้ผม ผมอาจจะเปลี่ยนใหม่อีก เปลืองงบประมาณเปล่าๆ เช็คให้ดีครับท่านประธาน ถ้ายังดีอยู่ก็เก็บไว้ก่อน ขอบคุณครับ

**นายดำรงค์ อุ่นศร ประธานสภาฯ** เชิญท่านปลัด ครับ

**นายไพรัช พยาบาล ปลัด อบต.** กราบเรียนท่านประธานสภาที่คารพ ผมขอชี้แจงเพิ่มเติมเรื่องเก้าอี้นะครับ ผมย้ายมาตั้งแต่วันที่ 3 พฤศจิกายน 2560 ซึ่ง ณ วันนี้ผมยังไม่มีเก้าอี้นั่ง ณ วันนี้เก้าอี้ที่ผมนั่งอยู่ผมซื้อส่วนตัวนะครับ ไม่ใช่งบประมาณของอบต. เก้าอี้สำหรับผู้บริหารนั้น หมายถึงของ ผม หนึ่งตัว ของรองปลัดหนึ่งตัว รวม 2 ตัวราคา 17,980 บาท และข้อที่ 2 จำนวนหนึ่งตัว ของหัวหน้าสำนัก ราคา 4,900 บาทของผู้บริหารนั้นหมายถึงผม รองปลัด และหัวหน้าสำนัก ไม่ได้หมายถึงท่านนายกไม่ได้หมายถึงรองนายก ขอบคุณครับ

**นายดำรงค์ อุ่นศร ประธานสภาฯ** ผมก็สงสัยก็เข้ามาพร้อมกันกับผม ของผมไม่ซื้อซักตัวที

**นางสาวพิสมัย สีใส สมาชิกสภาฯ หมู่ที่ 3**  ลดราคาลงมาอีกได้ไหมค่ะท่านปลัด ตัวละ 4,900 บาท เหมือนก็ข้อ 2 ก็น่าจะพอนะค่ะ

**นายดำรงค์ อุ่นศร ประธานสภาฯ** เข้าใจนะครับไม่ใช่ว่าเป็นเก้าอี้ของข้าราชการฝ่ายประจำสายบริหาร ยังมีท่านอื่นอีกไหมครับ เมื่อไม่มี ผมขอมติที่ประชุม

สมาชิกสภาท่านใดอนุมัติให้โอนงบประมาณไปตั้งจ่ายเป็นรายการใหม่ จำนวน 3 รายการตามที่เสนอโปรดยกมือครับ

**มติที่ประชุม** **อนุมัติ 19 เสียง**

**ไม่อนุมัติ - เสียง**

**งดออกเสียง 1 เสียง**

**ระเบียบวาระที่ 4 :** พิจารณาให้ความเห็นชอบแผนพัฒนาท้องถิ่น (พ.ศ.2561-2565)

**นายดำรงค์ อุ่นศร ประธานสภาฯ** สำหรับระเบียบวาระที่ 4 ญัตติพิจารณาให้ความเห็นชอบแผนพัฒนาท้องถิ่น (พ.ศ.2561-2565) รายละเอียดตามร่างแผนพัฒนาท้องถิ่นในเล่มที่ส่งให้ท่านสมาชิก ไม่ทราบว่ามีท่านสมาชิกท่านใดประสงค์จะอภิปราย บ้างครับ เชิญคุณพิสมัย ครับ

**นางสาวพิสมัย สีใส สมาชิกสภาฯ หมู่ที่ 3**  เรียนท่านประธานสภาฯ ที่คารพ หน้าที่ 141 แผนงานการพาณิชย์ รายการที่ 16 โครงการเจาะบ่อบาดาลเพื่อการเกษตร จุดซอยนางวิภู แต่เจตนาโครงการนั้น เพื่อการอุปโภค บริโภค ไม่ใช่เพื่อการเกษตร งบประมาณก็อยู่ที่ ห้าแสนถึงหกแสน อยากให้แก้ไขข้อความและงบประมาณให้ถูกต้องค่ะ เป็นขุดเจาะบ่อบาดาล พร้อมหอถัง และระบบกรอง ครบชุดค่ะ

**นายดำรงค์ อุ่นศร ประธานสภาฯ** ยังมีท่านอื่นอีกไหมครับ เชิญท่านสมาชิกหมู่ที่ 12 ครับ

**นายสุริยันต์ ยิ้มสุด สมาชิกสภาฯ หมู่ที่ 12**  ท่านประธานสภาที่คารพ ผมสุริยันต์ ยิ้มสุด สมาชิกสภา อบต.เขาขาว หมู่ที่ 12 ท่านประธานครับ การทำแผนพัฒนาท้องถิ่น พ.ศ.2561 – 2565 ซึ่งการทำแผนแต่ละครั้งข้อความด้านหน้าจะเขียนมาแบบนี้ประจำ ลอกมาตั้งแต่ปีนู้น ปีโน้น ข้อมูลบางเรื่องบางราว ไม่ได้เปลี่ยน ปัจจุบันอยู่อย่างไรน่าจะเปลี่ยนให้ถูกต้องครับท่านประธาน ท่านดูตั้งแต่หน้านะครับ หน้า 19 ซ้ำๆๆอยู่อย่างนั้นครับท่านประธาน ไม่ได้สนใจในการทำ ผมจึงอยากจะถามว่าหน้า19 ข้อที่ 5.3 ระบบประปาผิวดิน เล่มนี้มีอยู่ 3 แห่ง เล่มก่อนมีอยู่ 43 แห่งครับท่านประธาน นี่ปี 61 กับปี 62 ประปาผิวดินหายไปไหน 40 ลูกครับท่านประธาน และหน้า19 อีกข้อหนึ่ง สหกรณ์การเกษตรนายวิชัย อินตะวงศ์ ตั้งอยู่ หมู่ที่ 10 ตั้งอยู่ตรงไหนผมไม่เคยทราบ สหกรณ์การเกษตรนายวิชัย อินตะวงศ์ มันตั้งอยู่ตรงไหนของตำบลเขาขาว นี่ละครับการทำแผนทีนี้ต้องส่งไปอำเภอ ส่งไปจังหวัด เกิดผู้ว่าถามว่าสหกรณ์การเกษตรนายวิชัย อยู่ตรงไหนใครตอบได้บ้างครับท่านประธาน นี่เป็นข้อมูลที่เอามาของเก่า ของเก่า โดยไม่ดูว่าปัจจุบันมัน อยู่อย่างไร พอผมไม่พูดการทำแผนครั้งก่อน ครั้งนี้ก็ลงมาอีก นี่แสดงว่านายวิชัย ตั้งสหกรณ์การเกษตรเป็นของส่วนตัว นี่บ่งบอกถึงการไม่สนใจในการทำครับท่านประธาน นี่ผมจะถามเดี๋ยวจะต้องมีคนตอบว่าสหกรณ์การเกษตรนายวิชัย อยู่ตรงไหน ประปาผิวดินตอนนี้เหลือ 3 แห่ง ทำไมตอนนี้น้ำแห้งหมดหรือครับท่านประธาน และอีกอย่างหนึ่งครับท่านประธาน ผมบอกหน้าไม่ได้ครับเพราะหน้ามันซ้ำกันไปหมด โครงการเจาะบ่อบาดาลทุกหมู่บ้านครับท่านประธาน ท่านดูเป้าหมายครับโครงการขุดเจาะบ่อบาดาล ทำการขุดเจาะบ่อบาดาลพร้อมหอถัง จุดบ้านช่องเหรียง นี่ยกตัวอย่างนะครับ รายละเอียดตามแบบ อบต.เขาขาวกำหนด และเป็นไปตามมาตรฐานกรมทรัพยากรน้ำกำหนด ท่านประธานครับปี่ที่ผ่านๆตามที่ผมทราบมีการย้ายหอถังประปาไปหลายจุด สาเหตุนี่ละครับไม่ได้เจาะตามมาตรฐานของกรมทรัพยากรน้ำ ได้ซักห้าหกสิบเมตร น้ำมีหรือไม่ ไม่รู้พอหรือไม่ ไม่รู้เอากันแล้ว ตรวจกันแล้ว เบิกเงินกันแล้ว ทำให้การย้ายหอถังในปีสองปีที่ผ่านมามีเยอะหลายจุดครับ นี่ละครับเขียนมาแล้วต้องทำตามแผนซิครับท่านประธาน บ่อบาดาลผมว่าหลายจุดครับที่ต้องย้ายหอถัง ทำไมต้องย้ายก็เพราะไม่มีน้ำ เจาะไปแล้วไม่ได้ตามแบบ ขอฝากครับเรื่องบ่อบาดาลเขียนไว้ในแผนเรียบร้อย ว่าตามมาตรฐานที่กรมทรัพยากรน้ำกำหนด ผมมั่นใจครับว่าตามแบบของกรมทรัพยากรน้ำ ไม่ได้เจาะเฉยๆไม่ได้เจาะแค่ห้าสิบเมตรแน่นอน ผมก็มีคนที่รู้จักของกรมทรัพยากรน้ำ ผมก็ตรวจสอบดูสอบถามอยู่ตลอดว่าแบบของกรมทรัพยากรน้ำแบบอยู่ยังไง แต่นี่ของอบต.เขาขาวเขียนไว้สวยหรูว่าตามมาตรฐานของกรมทรัพยากรน้ำ แต่การปฏิบัติจริงๆมันไม่ได้เป็นไปตามแบบมาตรฐานนั้น ฉะนั้นทุกอย่างที่อยู่ในแผนจะต้องทำไปตามนั้น วัตถุประสงค์ที่ท่านสมาชิกหมู่ที่ 3 พูดเมื่อซักครู่ก็ถูกต้องครับ ว่าจุดประสงค์ในการเจาะเพื่ออะไร จะต้องทำไปตามแผน เพราะฉะนั้นผมถามว่าสหกรณ์การเกษตรนายวิชัยอยู่ตรงไหน และประปาผิวดินหายไปไหน 40 ลูก ขอบคุณมากครับ

**นายดำรงค์ อุ่นศร ประธานสภาฯ** ตรงนี้ผมมีความรู้สึกเหมือนกับที่ท่านสมาชิกข้องใจ อย่างแผนตัวนี้มันเป็นนโยบายของรัฐบาลที่ต้องการให้ชาวบ้านมีส่วนร่วม ที่ได้จัดทำแผนนี้มา เพื่อเป็นตัวขับเคลื่อนการพัฒนา ให้คณะผู้บริหารนำไปทำงบประมาณซึ่งใช้เหมือนกันทั่วประเทศเพื่อบรรเทาความทุกข์ยากของชาวบ้าน แต่ว่าบางคณะผู้บริหารบางท่านไม่ปฏิบัติตามแผนนี้ ที่ผมข้องใจอย่างของเราก็เหมือนกันที่ผ่านมาที่ผมได้พูด สองสามวันที่ผ่านมาแผนนี้ ผมไม่ได้เกี่ยวข้องเรื่องอื่นนะครับ ที่ผมพูดให้ฟัง ไม่ได้เอาเรื่องอื่นมาเกี่ยวข้อง ต้องบริหารให้เป็นไปตามแผนยุทธศาสตร์ ที่มาจากชุมชน มาจากชาวบ้าน อย่างของเราก็บกพร่องที่ผมได้พูด บริหารตามแผนลำดับที่หนึ่งอย่างเดียว รายการที่สองที่สามมีเงินเหลือที่จะเอาไปบริหารไม่ทำ ความเดือดร้อนชาวบ้านมาร้องทุกข์ซ้ำซาก ก็ไม่เหลียวแลบริหารตามใจชอบ ตรงนี้หลักการนิติรัฐ นิติธรรมต้องมี การบริหารมันต้องมี ถ้าเสร็จภารกิจตรงนั้นแล้ว มีงบประมาณเหลืออยู่ ความเดือนร้อนของชาวบ้านไม่แน่นอน บางครั้งเร่งด่วนขึ้นมาจะได้ไปแก้ไข ตรงนี้ผมขอฝาก คณะผู้บริหาร ไม่ว่าใครหรอกครับที่เข้ามาบริหาร อยู่ตรงนี้ผมก็ต้องพูดแบบนี้ ถ้าไม่อยู่ตรงนี้ผมก็ไม่ข้องเกี่ยวครับ ยังมีท่านอื่นอีกไหมครับ เชิญท่านสมาชิกหมู่ที่ 5 ครับ

**นายบรรจงกิจ บุญโชติ สมาชิกสภาฯ หมู่ที่ 5**  ท่านประธานสภาที่เคารพ ท่านสมาชิกผู้ทรงเกียรติ ผมบรรจงกิจ บุญโชติ สมาชิก อบต.หมู่ที่ 5 ท่านประธานครับ ผมเสนอให้พักการประชุม เพื่อปรึกษาหารือกันก่อนครับ ผมดูแล้วชักจะมั่ว อีกคนก็เปิด อีกคนก็ไปเปิด ผมว่าถ้ามีเหตุการณ์ไม่ปกติแบบนี้น่าจะหยุดปรึกษาหารือกันก่อน

**นายดำรงค์ อุ่นศร ประธานสภาฯ** ก็ได้ครับ พักการประชุม 20 นาที

**พักประชุมเวลา : เวลา 13.52 น.**

**เริ่มประชุมต่อเวลา : เวลา 14.12 น.**

**นายดำรงค์ อุ่นศร ประธานสภาฯ** เมื่อสมาชิกครบองค์ประชุม เริ่มประชุมต่อในวาระพิจารณาให้ความเห็นชอบแผนพัฒนาท้องถิ่น (พ.ศ.2561-2565) นะครับ มีท่านใดจะอภิปรายอีกบ้างครับ เชิญท่านสมาชิกหมู่ที่ 2 ครับ

**นายเกรียงศักดิ์ สุขช่วง สมาชิกสภาฯ หมู่ที่ 2**  ท่านประธานสภาที่เคารพ ท่านสมาชิกผู้ทรงเกียรติ ผมเกรียงศักดิ์ สุขช่วง สมาชิก อบต.หมู่ที่ 2 ท่านประธานครับ ผมดูในร่างแผนพัฒนาท้องถิ่น ลำดับที่ 2 ของหมู่ที่ 2 มันหายไปครับ เมื่อวันประชุมประชาคมท้องถิ่นยังมีอยู่เลยครับ วันนั้นชุมร่วมครับ ที่หอประชุมหมู่ที่ 3 ผู้ใหญ่ก็ช่วยดูด้วยมันก็มีครับ แต่วันนี้มันไม่มีครับ โครงการติดตั้งระบบเสียงตามสาย ขอบคุณครับ

**นายดำรงค์ อุ่นศร ประธานสภาฯ** เชิญเจ้าหน้าที่รับผิดชอบเรื่องแผนช่วยตรวจสอบด้วยครับ

**นางสาวนิตยาพร เหลืองอุ่มพล ผช.จนท.ธุรการ**  โครงการดังกล่าวอยู่ในข้อ 3.6 แผนงานสังคม หน้าที่ 242 ลำดับที่ 2 เอกสารที่แจกให้แต่ละหมู่บ้านนั้นแบบไม่จำแนกตามแผนงานแต่เรียงตามลำดับความสำคัญของโครงการที่แต่ละหมู่บ้านเสนอมา เพื่อให้แต่ละหมู่ ดูเอกสารโครงการของแต่ละหมู่ได้ง่าย แต่เอกสารที่เป็นรูปเล่มร่างซึ่งอยู่ในมือท่านสมาชิกนั้นจะต้องแยกเป็นแต่ละแผนงานให้ถูกต้องตามระเบียบ ทุกโครงการที่มีในวันประชุมประชาคมท้องถิ่นนั้น มีอยู่ในร่างแผนพัฒนาท้องถิ่นเล่มนี้เพียงแต่แยกออกไปเป็นแต่ละแผนงาน แต่จะมีหมายเหตุลำดับความสำคัญโครงการไว้ด้านหลังค่ะ

**นายดำรงค์ อุ่นศร ประธานสภาฯ** สรุปว่ามีนะครับท่านสมาชิกหมู่ที่ 2 ต่อไปเชิญท่านสมาชิกหมู่ที่ 8

**นายสมพงษ์ ปั้นคง สมาชิกสภาฯ หมู่ที่ 8**  เรียนท่านประธานสภาที่คารพ ท่านสมาชิกสภาผู้ทรงเกียรติ กระผมข้องใจโครงการของหมู่ที่ 8 หน้าที่ 95 คือโครงการปรับปรุงถนนซอยปั้นคงอุทิศ ตรงนั้นผมมองว่างบประมาณที่ตั้งไว้มันสูงไป ตรงนี้ไม่ทราบว่าถ้าเราปรับปรุงแบบน้อยๆจะได้ไหม หรือต้องเอาตามแผนอย่างเดียวครับ คือผมคิดว่าถ้าใช้งบประมาณห้าแสนหกคงจะไม่ได้ทำครับ เพราะว่ามันเป็นถนนซอยเล็กๆ ขอบคุณครับ

**นายดำรงค์ อุ่นศร ประธานสภาฯ** เชิญท่านปลัดครับ

**นายไพรัช พยาบาล ปลัด อบต.** กราบเรียนท่านประธานสภาที่คารพ งบประมาณที่บรรจุไว้ในร่างแผนนั้น ณ วันนี้งบประมาณเราไม่ต้องคำนึงถึงเหมือนแผนฉบับก่อน เพราะแผนฉบับก่อนกับงบประมาณจะต้องตรงกัน แต่ฉบับนี้ไม่จำเป็นต้องตรงกันแล้ว ในแผนจะทำให้แล้วเสร็จต้องใช้งบประมาณเท่าไหร่ก็ได้ แต่เมื่อจะดำเนินการทำงบประมาณจะใช้น้อยกว่าก็ไม่เป็นไร แต่อย่าให้สูงกว่าในแผนที่ตั้งไว้ ขอบคุณครับ

**นายดำรงค์ อุ่นศร ประธานสภาฯ** ยังมีท่านอื่นไหมครับ ถ้าไม่มีแล้วผมจะขอมตินะครับ

สมาชิกสภาท่านใดให้ความเห็นชอบร่างแผนพัฒนาท้องถิ่น(พ.ศ.2561-2565) ตามที่เสนอโปรดยกมือครับ

**มติที่ประชุม** **เห็นชอบ 19 เสียง**

**ไม่เห็นชอบ - เสียง**

**งดออกเสียง 1 เสียง**

**นายดำรงค์ อุ่นศร ประธานสภาฯ** เมื่อสมาชิกมีมติให้ความเห็นชอบแผนพัฒนาท้องถิ่นด้วยคะแนนเสียงข้างมากแล้ว ต่อไปจะได้ส่งแผนพัฒนาท้องถิ่นให้นายก อนุมัติและประกาศใช้แผนพัฒนาท้องถิ่น(พ.ศ.2561-2565) ต่อไปเป็นระเบียบวาระอื่นๆ

**ระเบียบวาระที่ 5 : เรื่องอื่นๆ**

**นายดำรงค์ อุ่นศร ประธานสภาฯ** มีท่านสมาชิกท่านใดประสงค์จะปรึกษาหารือต่อที่ประชุมบ้าง เชิญท่านสมาชิกหมู่ที่ 12 ครับ

**นายสุริยันต์ ยิ้มสุด สมาชิกสภาฯ หมู่ที่ 12**  ท่านประธานสภาที่คารพ ผมสุริยันต์ ยิ้มสุด สมาชิกสภา อบต.เขาขาว หมู่ที่ 12 ท่านประธานครับ ผมมีเรื่องที่จะเรียนถามท่านประธานสภาไปยังผู้บริหาร สามเรื่องครับท่านประธาน เรื่องแรกเรื่องการขุดเจาะบ่อบาดาลจุดซอยลุงเท่งครับท่านประธาน จากการที่ผมได้ไปดูอยู่จากความเข้าใจของผมคิดว่าคงเสร็จแล้ว แต่งานที่ผมเข้าไปดูผมคิดว่ามันไม่ได้ตามแบบครับ ไม่ทราบว่าตอนนี้ทางอบต.เขาขาวได้ลงไปตรวจสอบทำการเบิกจ่ายแล้วหรือยัง โครงการขุดเจาะบ่อบาดาลปากซอยลุงเท่งครับ เรื่องที่สองครับเรื่องที่การประชุมครั้งก่อนผมสอบถามเรื่องโครงการซ่อมระบบประปาหมู่ที่ 12 ซึ่งผมได้ขอแบบ ปร.6 ซึ่งผมได้รับหลังจากเลิกประชุม ในการซ่อมแซมระบบประปาหมู่ที่ 12 จำนวน 3 จุด รายละเอียดเหมือนกันครับ มีรายละเอียดทั้งหมด 9 ข้อ ข้อที่ 1 ทรายละเอียดขนาด 0.125 ข้อ 2 ถ่านโค๊ก ขนาด 0.5 ข้อที่ 3 ทรายขนาดกลาง 4.ทรายหยาบ 5.กรวดละเอียด 6.กรวดขนาดกลาง 7.กรวดขนาดใหญ่ 8.งานถอดเปลี่ยนระบบกรอง 9.งานรื้อระบบและระบบไฟฟ้า ครับท่านประธาน งบประมาณห้าหมื่นห้าพันเก้าร้อยบาท ฉะนั้นผมอยากเรียนถามไปยังผู้ที่เกี่ยวข้อง ว่าโครงการนี้ได้ทำการตรวจสอบและก็เบิกจ่ายงบประมาณแล้วหรือยัง เพราะว่าจากการที่ผมไปดูไม่ได้ทำตามรายการแบบ ปร.6 ที่เขียนไว้ นี่ละครับที่ผมอยากจะสอบถาม เรื่องที่ 3 เรื่องนี้ถ้าไม่เกี่ยวข้องกับทางอบต.ก็ต้องขออภัย เรื่องการฉีดยาป้องกันไข้เลือดออก ขณะนี้ในพื้นที่หมู่ที่ 12 มีเป็นไข้เลือดออกสองราย วันนี้ออกจากโรงพยาบาล 1 ราย หลังจากที่เด็กคนนั้นไปนอนที่โรงพยาบาลก็ได้มีเจ้าหน้าที่จากสถานีอนามัยไปฉีดพ่นยาป้องกันไข้เลือดออก ฉีดเฉพาะบ้านที่เป็นไข้เลือดออกครับท่านประธาน ไม่ได้ฉีดทั่วไป ไม่ได้ฉีดทั้งหมู่บ้าน ไม่ได้ฉีดทั้งละแวกใกล้เคียง จึงอยากเรียนถามว่าเป็นหน้าที่ของใครในการฉีดป้องกันไข้เลือดออก ชื่อก็บอกอยู่แล้วครับว่าฉีดยาป้องกันโรคไข้เลือดออก ถ้าเป็นหน้าที่ของอบต.ผมต้องตำหนิอย่างมากครับเรื่องนี้ ชื่อบอกแล้วว่าป้องกัน ฉะนั้นต้องฉีดก่อนไม่ใช่ฉีดตอนที่เป็นแล้ว เขาเป็นแล้ว ออกจากโรงพยาบาลแล้ว ถึงไปฉีดยาให้ เพราะฉะนั้นเรื่องนี้เป็นเรื่องที่ต้องแก้ไขเร่งด่วน เพราะสาธารณะสุขก็ได้ประกาศเรื่องการป้องกันฉีดยาไข้เลือดออก เพราะฉะนั้นสามเรื่องครับที่ผมอยากเรียนถามวันนี้ ครับขอบคุณมากครับ

**นายดำรงค์ อุ่นศร ประธานสภาฯ** ยังมีท่านอื่นไหมครับ เชิญท่านสมาชิกหมู่ที่ 3 ครับ

**นางสาวพิสมัย สีใส สมาชิกสภาฯ หมู่ที่ 3**  เรียนท่านประธานสภาฯ ที่คารพ เป็นเรื่องติดตามนะค่ะ จากความเดิมของสมาชิกหมู่ที่ 12 ติดตามเรื่องโครงการเศรษฐกิจชุมชน ไม่ทราบว่าดำเนินการไปถึงไหน หรือว่าปล่อยกู้ให้กลุ่มไหนได้บ้าง ขอยอดเงินปัจจุบัน และขอยอดเงินล่าสุดด้วยค่ะ และอีกเรื่องคือเรื่องการซ่อมแซมระบบไฟฟ้าสาธารณะ ดิฉันไม่ทราบว่าหมู่อื่นประสบเหมือนหมู่ที่ 3 ไหม เพราะว่าดิฉันเขียนคำร้องมา 3 ครั้งแล้วนะค่ะ แต่ว่ายังไม่ได้ดำเนินการ เข้าปีที่สองแล้ว ให้เบอร์โทรส่วนตัวแล้ว ให้โทรเขาโทรกับช่างก็แล้ว เขาก็ยังโทรมาประสานกับดิฉัน ยังไม่ดำเนินการ จะดำเนินการให้ จะดำเนินการให้ เข้าปีที่สองแล้วค่ะ อีกเรื่องคือเรื่องโครงการเงินจ่ายขาดที่ผ่านมา ซอยบ้านคุณวิภู พรหมรักษา ตรงนั้นเป็นจุดศูนย์กลาง จุดโฟกัสของคนที่ไปส่งน้ำยาง ของโรงงานสหกรณ์ คือท่อมันตกหล่นลงมา ดิฉันก็ลงในไลน์กลุ่มอบต.จากภาพอดีตเป็นอย่างไร ภาพปัจจุบันมันเป็นอย่างไร ก็ยังไม่ได้รับการแก้ไข ก็ขอนำเรียนท่านประธานผ่านไปถึงผู้บริหาร ตอบข้อข้องใจจะซ่อม ปรับปรุงวันไหน แจ้งด้วย บอกด้วยค่ะ ขอบคุณค่ะ

**นายดำรงค์ อุ่นศร ประธานสภาฯ** ตรงนั้นเป็นหน้าตาของ อบต.พอดี อยู่ติดกับโรงรับซื้อน้ำยาง ขอเชิญท่านสมาชิกหมู่ที่ 5 ครับ

**นายบรรจงกิจ บุญโชติ สมาชิกสภาฯ หมู่ที่ 5**  ท่านประธานสภาที่เคารพ ท่านสมาชิกผู้ทรงเกียรติ ผมบรรจงกิจ บุญโชติ สมาชิก อบต.หมู่ที่ 5 ท่านประธานครับ ปรึกษาครับเนื่องจากตอนนี้มีการทำประปาน้ำภูเขา จากหมู่ที่ 12 ไปจนถึงหมู่ที่ 1 และก็จะมีแป๊ปน้ำท่อเหล็กอยู่ เขาล่อท่อเหล็กไว้หมดแล้ว ขนาด 1.5 นิ้ว ซึ่งผมคาดว่าจะโอนย้ายมาให้อบต. ถ้าย้ายมาให้อบต.ได้เตรียมการไว้แล้วหรือยังเรื่องท่อ 1.5 นิ้ว เพราะมันต้องใช้เยอะ เพราะท่อนี้พ่วงกับประปาหมู่บ้านไม่ได้ ตรงนี้ผมอยากให้ผู้บริหารหางบกันเงินตรงนี้ไว้ด้วย ต้องใช้เยอะนะครับท่อน้ำตรงนี้ จากหมู่ที่ 12 มาหมู่ที่ 1 ผมคิดว่าทุกคนก็อยากจะใช้ อย่างน้อยๆก็ใช้รดผักก็ยังดี อยากจะฝากและเรียนปรึกษาว่าเราจะต้องเตรียมงบตรงนี้ไว้ส่วนหนึ่ง เพราะยังไงๆต้องขอทุกจุดไม่มีตรงไหนไม่เอา เพราะว่าน้ำฟรี ถึงไม่ฟรีเราเก็บค่าบริหารจัดการก็ค่อยว่ากัน แต่เรื่องแป๊ปน้ำ 1.5 นิ้วจะต้องมีเพราะต้องขออยู่แล้ว ขอบคุณครับ

**นายดำรงค์ อุ่นศร ประธานสภาฯ** ก็เป็นเรื่องที่ดี ที่ท่านสมาชิกหมู่ที่ 5 บอกมา ผมคิดว่าน่าจะทันเวลาพอดี เพราะว่ากำลังทำงบประมาณรายจ่าย ได้รับทราบถึงคณะผู้บริหารแล้ว ท่านคงไม่ละเลย ในเจตนาดีของท่าน เชิญท่านสมาชิกหมู่ที่ 8 ครับ

**นายสมพงษ์ ปั้นคง สมาชิกสภาฯ หมู่ที่ 8**  เรียนท่านประธานสภาที่เคารพ ผมสมพงษ์ ปั้นคง สมาชิกอบต.เขาขาวหมู่ที่ 8 กระผมขอฝากท่านประธานไปถึงฝ่ายบริหาร แผนพัฒนาก็ได้ผ่านไปแล้วหลังจากนี้ คิดว่าจะเป็นการทำข้อบัญญัติงบประมาณตามแผน ในแผนอันดับหนึ่งสองส่วนใหญ่ก็เป็นโครงสร้างพื้นฐาน ก็ฝากผู้บริหารให้คำนึงถึงงบประมาณให้ไปลงโครงสร้างพื้นฐานให้มากซักนิด ตรงนี้ถือว่าหน้าตา เป็นผลงานของสมาชิก ชาวบ้านเขารอความหวังครับ ถ้าจำเป็นก็ยอมรับได้ บางตัวที่ปีที่แล้วตั้งไว้มากๆแล้วไม่ได้จ่ายแล้วโอนออก ก็พยายามตัดๆออกบ้าง มาเพิ่มให้โครงสร้างพื้นฐาน เรื่องที่สองก็ฝากผู้บริหารเรื่องถนนซอยบ้านนายกระจาย เหลือแก้ว โครงการจ่ายขาดเงินสะสม ช่วงนั้นเป็นฤดูฝนมันลำบากมาก ถ้ามีงบตัวใดที่จะไปปรับปรุงให้ได้ ฝากให้ผู้บริหารช่วยไปทำให้สะดวก อย่าให้ชาวบ้านต้องพยายามที่จะวิ่ง ขอบคุณครับ

**นายดำรงค์ อุ่นศร ประธานสภาฯ** ยังมีท่านอื่นไหมครับ เชิญท่านสมาชิกหมู่ที่ 2 ครับ

**นายเกรียงศักดิ์ สุขช่วง สมาชิกสภาฯ หมู่ที่ 2**  เรียนท่านประธานสภาที่เคารพ ผมเกรียงศักดิ์ สุขช่วงสมาชิกอบต.เขาขาวหมู่ที่ 2 คือวันนี้ผมยังข้องใจอยู่ว่าไม่รู้ผมจะเข้าใจถูกไหม ว่าผู้บริหารหรือฝ่ายบริหารนี้รวมถึงรองนายกหรือเปล่าครับ ท่านประธานช่วยวินิจฉัยด้วยไม่รู้ว่าผมจะเข้าใจถูกหรือเข้าใจผิด

**นายดำรงค์ อุ่นศร ประธานสภาฯ** ถือว่าเป็นบริหารทั้งหมดครับ ทั้งนายกและรองนายก

**นายเกรียงศักดิ์ สุขช่วง สมาชิกสภาฯ หมู่ที่ 2**  ขอบคุณครับท่านประธาน ถือว่าผมเข้าใจถูกต้อง ผมก็ได้ยินบ่อยครับ ยิ่งช่วงนี้เยอะได้ยินเกือบทุกงาน จะพูดถึงแต่ท่านนายก ว่าฝ่ายบริหารทำงานอย่างนู้นอย่างนี้ ทำงานไม่ดี แต่พอรองนายกก็ว่ารองนายกไม่เคยได้ บริหารที รองนายกไม่เกี่ยว ผมเลยถามว่ารองนายกจะเกี่ยวหรือไม่ เพราะว่า รองนายกได้รับปากผมไปสองครั้งสมัยที่ประชุมแล้ว ว่าจะไปซ่อมไฟซ่อมประปาของหมู่ที่ 2 ประชุมทุกครั้งก็ว่าจะให้ช่างเข้าไปดูให้ หลังจากนั้นจนถึงวันนี้ยังไม่ดำเนินการ วันก่อนผมเข้ามาถามช่าง ก็ได้รับคำตอบว่าไม่มีงบประมาณ ก็ฝากเรียนไปถึงอบต.พิสมัย อบต.หมู่ที่ 3 ด้วยที่คุยเมื่อตะกี้ ว่าท่านรองบอกผมว่าไม่มีงบประมาณ ผมก็ไม่รู้จะพูดยังไง ผมก็เข้าใจนะครับ ขอบคุณครับท่านประธาน

**นายดำรงค์ อุ่นศร ประธานสภาฯ** เรื่องนี้คณะผู้บริหารต้องร่วมกันรับผิดชอบ ยังมีท่านอื่นอีกไหมครับ เมื่อไม่มีเชิญท่านนายกชี้แจงข้อสงสัยของท่านสมาชิกครับ เชิญครับ

**นายเกษม สังข์แก้ว** **นายก อบต.เขาขาว** กราบเรียนท่านประธานสภาฯที่เคารพ และเพื่อนสมาชิกผู้ทรงเกียรติทุกท่าน ก็ขอบคุณครับที่สมาชิกได้อภิปราย ในเรื่องบริหารจัดการของอบต.ก็เป็นเสียงสะท้อนจากพี่น้องประชาชนบ้าง หรือว่าจากตัวแทนบ้างซึ่งเป็นสมาชิกนะครับ ท่านสมาชิกหมู่ที่ 12 ได้สอบถามเรื่องการเจาะบ่อบาดาลที่ปากซอยลุงเท่ง ซึ่งขณะนี้ผู้รับจ้างก็ได้ส่งงานและเบิกจ่ายเรียบร้อยแล้ว ดำเนินการโดยระบบอีบิดดิ้ง โครงการเงินทุนสำรองสะสม โครงการที่สองโครงการซ่อมระบบประปาหมู่ที่ 12 เปลี่ยนทรายกรองระบบกรองทั้งสามแห่งนั้นก็ได้เบิกจ่ายเรียบร้อยแล้ว เรื่องสามเรื่องของการป้องกันไข้เลือดออก ก็อยากจะนำเรียนสมาชิกว่าหน้าที่จริงๆแล้วก็เป็นหน้าที่ของท้องถิ่น ที่จะบริหารงานด้านงานสาธารณะสุข แต่ว่าอบต.เขาขาวได้จัดงบประมาณสนับสนุนการดำเนินงานของรพ.สต. ผ่านโครงการสป.สช. ในรูปของเงินอุดหนุนไปหลายโครงการซึ่งมีโครงการไข้เลือดออกด้วย ผมก็คาดว่าผู้บริหารรพ.สต.คงจะดำเนินการตามวัตถุประสงค์ของโครงการที่รับเงินอุดหนุนจากสป.สช.ไปแล้ว และก็ให้ทุกปีครับโครงการไข้เลือดออกนี้ ทั้งสองรพ.สต. ท่านสมาชิกหมู่ที่ 3 ได้สอบถามเรื่องเศรษฐกิจชุมชน ตรงนี้ผมก็ไม่ชัดว่ายอดมีอยู่เท่าไหร่ต้องถามเจ้าหน้าที่ แต่ยอดก็คงพอมีอยู่ ที่จะให้หมู่บ้านที่ประสงค์จะกู้เงิน ก็ให้ประสานทางหัวหน้าฝ่ายสวัสดิการสังคม เรื่องที่สองเรื่องระบบไฟฟ้า ขณะนี้ทางอบต.ได้จัดซื้ออุปกรณ์ไฟฟ้ามาครบแล้ว ทยอยไปทุกหมู่บ้าน ผมก็คุยกับทางช่างไฟฟ้าอยู่เรื่อย ให้ดูแลตามใบคำร้องที่เขาเขียนมา จัดลำดับมาเลย เดี๋ยวมีปัญหาอีก ผมรู้สึกว่าของหมู่ 3 ก็ไปหลายครั้งแล้ว ไปมากกว่าเพื่อนผมว่า ผมก็วิ่งดูเหมือนกันตอนกลางคืน มีหลายจุดที่ต้องแก้ไข ตอนนี้ก็ไม่ทราบว่าเข้าไปหมู่ไหนแล้ว ผมก็จำไม่ได้ แต่ก็เข้าไปทุกหมู่ ในเรื่องของระบบไฟฟ้าก็จะพยายามเต็มที่ครับ ที่จะบริการให้ด่วนครับ ช่างก็แบ่งกันสองชุดแล้วครับ สามเรื่องการจ่ายขาดเงินทุนสำรองสะสม โครงการถนน เมื่อเช้าผมพาหัวหน้าฝ่ายก่อสร้างไปดูแล้ว เรื่องนี้ยังอยู่ในสัญญาประกัน ก็จะให้ผู้รับจ้างมาซ่อมแซมเป็นการด่วน ส่วนสมาชิกหมู่ที่ 5 ได้อภิปรายเรื่องโครงการประปาซึ่งเป็นงบประมาณของกรมชลประทาน ผมก็ทราบครับแต่ในเรื่องของรายละเอียดยังไม่ทราบว่าเป็นอย่างไร เพียงแต่มีหนังสือเข้ามายังเราว่ามีการก่อสร้างระบบประปา ในหมู่ที่ 12 ยังไม่แน่ใจครับว่าจะโอนให้เราหรือเปล่า ถ้าโอนให้ท้องถิ่นวันไหนเราก็จะต้องเตรียมงบประมาณ ตอนนี้เรายังไม่ทราบว่าจะโอนให้หรือเปล่า เพราะตอนนี้มีปัญหาอยู่งานยังไม่แล้วเสร็จ เขายังไม่ส่งงาน แต่ถ้าเขาโอนเรื่องท่อ 1.5 นิ้วก็คงต้องเตรียมไว้ให้หมู่บ้านได้ใช้ แต่ผมก็ไม่มั่นใจนะครับว่าจะใช้ได้หรือเปล่าในช่วงแล้ง เพราะว่าน้ำคงจะไม่พอ เพราะความยาวของท่อมันมาก มาถึงหมู่ที่ 1 สี่แยกนาห้วยญวน ถ้าใช้ได้ก็ยินดีครับที่จะช่วยเหลือ สมาชิกหมู่ที่ 8 ได้อภิปรายเรื่องงบการลงทุนข้อบัญญัติงบประมาณ 2563 ซึ่งขณะนี้ก็ยังไม่แล้วเสร็จก็คาดว่าอีกไม่ กี่วัน งบลงทุนก็จะแล้วเสร็จ งบประจำพิจารณาเสร็จแล้ว ก็พยายามครับให้ทุกหมู่บ้านได้ประโยชน์ทุกหมู่บ้าน แต่ด้วยข้อจำกัดงบประมาณในขณะนี้ งบประจำ ก็เยอะ ก็พยายามตัดแล้วครับ ก็พยายามถัวเฉลี่ยให้ทุกหมู่บ้านได้รับประโยชน์ ในปี 63 แม้กระทั่งสายบ้านนายกระจาย เหลือแก้ว ก็เข้าใจครับว่าเป็นสายยุทธศาสตร์ ระหว่างหมู่ 8 กับหมู่ 2 ก็จะดูแลเรื่องงบประมาณอีกครั้งหนึ่ง สำหรับที่ท่านสมาชิกหมู่ที่ 2 ได้อภิปรายเรื่องระบบไฟฟ้าซึ่งท่านรองวิรัชได้รับปากไว้ ตรงนี้เรื่องงบประมาณคงจะไม่ขัดข้อง อาจจะติดขัดในเรื่องของความเข้าใจผิดบางครั้ง เพราะวันก่อนประปาตัวนี้ผมให้ช่างเข้าไปดูแล้ว แต่ไม่ทราบว่าจะเปลี่ยนตัวเมคเนติกส์หรือเปล่าผมไม่แน่ใจ แต่ต้องเปลี่ยนตัวนั้นน้ำถึงจะสะดวก ขอบคุณครับท่านประธานครับ

**นายดำรงค์ อุ่นศร ประธานสภาฯ** เชิญท่านสมาชิกหมู่ที่ 12 ครับ

**นายสุริยันต์ ยิ้มสุด สมาชิกสภาฯ หมู่ที่ 12**  ท่านประธานสภาที่คารพ ผมสุริยันต์ ยิ้มสุด สมาชิกสภา อบต.เขาขาว หมู่ที่ 12 ท่านประธานครับ จากคำถามของผมสามคำถาม ก็ได้รับคำตอบชัดเจนจากผู้บริหาร โครงการเจาะบ่อปากซอยลุงเท่ง เบิกจ่ายเรียบร้อยแล้ว โครงการซ่อมระบบประปาสามจุดเบิกจ่ายเรียบร้อยแล้ว ผมฝากท่านประธานถึงผู้บริหารในฐานะผู้ว่าจ้าง ถ้าท่านคิดว่าเรียบร้อย ก็แล้วไป แต่ไม่เรียบร้อยผมจะแจ้ง เพราะผมมีหลักฐานเรียบร้อย อย่างรายละเอียดการซ่อมประปา 3 จุด รายละเอียดมันมี 9 อย่าง เช่นการรื้อระบบไฟ ซ่อมระบบไฟ ตู้ไฟยังอยู่เหมือนเดิมครับ กุญแจตั้งอยู่เรียบร้อย เขียนมาทำไมครับ เขียนแล้วไม่ทำ กุญแจล็อคตู้ไฟอยู่อย่างไรก็อยู่อย่างนั้น ไม่ได้ไปขอกุญแจ ถ้าท่านตัดงบประมาณตัวนี้ไปผมไม่ว่าครับ นี่คำร้องมาถึงไม่ได้ลงไปตรวจสอบว่าที่สมาชิกเขียนคำร้องมาจะต้องซ่อมอะไรบ้าง เขียนอย่างเดียว 1,2,3,4,5,6,7,8,9 รวมไปถึงระบบซ่อมไฟฟ้าด้วยครับท่านประธาน แต่ไม่ได้ไปเอากุญแจจากผู้ดูแล แล้วเขียนไว้ทำไมครับท่านประธาน ผู้ตรวจงาน ผู้ควบคุมงานเตรียมตัว ผู้อนุมัติงบประมาณ และก็โครงการขุดเจาะบ่อบาดาลปากซอยลุงเท่ง หลังจากนี้ผมขอในที่ประชุม นะครับ ขอแบบโครงการนี้ด้วย และก็เรื่องฉีดยาป้องกันไข้เลือดออก ก็ได้รับการตอบจากผู้บริหารชัดเจนว่า หน้าที่หลักคืออบต.แต่มอบเงินให้กับอนามัยไปดำเนินการ ท่านตรวจสอบบ้างซิครับว่ามอบเงินให้ไปแล้วเอาไปดำเนินการยังไง ให้ไปเท่าไหร่ ใช้ไปเท่าไหร่ ท่านตรวจสอบบ้างไหม ไม่ใช่ปล่อยให้เป็นไข้เลือดออกอย่างนี้ ให้ไปก็ให้ไปอย่างนั้น และก็เรื่องซ่อมระบบไฟครับท่านประธาน ได้รับคำตอบจากผู้บริหารแต่ละครั้งแล้วชื่นใจ อย่างที่ท่านสมาชิกหมู่ที่ 3 บอกว่าจะสองปีแล้ว ตอนนี้ท่านบอกว่าท่านแบ่งลูกน้องเป็นสองชุด สองชุดผมถามว่าได้ไปทุกวันไหมครับท่านประธาน สมมุติว่าสี่คน สองคนนอน สองคนไป มันก็ไม่ได้มีประโยชน์อะไรท่านประธาน ไปตีเท่าไหร่กลับตีเท่าไหร่ ท่านรู้บ้างไหมครับ ลูกน้องท่าน ซ่อมไฟฟ้าจุดหนึ่งไม่เกินหนึ่งชั่วโมง วันหนึ่งผมว่าซ่อมได้ไม่รู้ซักกี่ดวงครับท่านประธาน แล้วแต่งานซ่อมเล็กซ่อมน้อย ระบบไฟผมว่าสิบวันก็สูงแล้วครับท่านประธาน จากการที่ดูที่งานที่แต่ละคนรับผิดชอบ ว่างเยอะกว่าครับท่านประธาน ไม่รู้ว่าท่านได้ดูลูกน้องกันบ้างไหม ว่าลูกน้องท่านเรื่องที่ชาวบ้านเขาเดือดร้อน เรื่องน้ำ เรื่องไฟ ผู้ที่รับผิดชอบได้ลงไปดูตามที่เขาเขียนคำร้องมาไหม ฝากครับเรื่องนี้พูดกันมาสามปีแล้วครับเรื่องซ่อมไฟ ผู้บริหารก็ตอบแบบนี้ เดี๋ยวผมจะจัดการให้ด่วนที่สุด ผู้บริหารทุกคน ทุกคนรับปากแบบนี้ สุดท้ายก็เป็นอย่างที่สมาชิกอภิปราย ขอบคุณมากครับท่านประธาน

**นายดำรงค์ อุ่นศร ประธานสภาฯ** เชิญท่านสมาชิกหมู่ที่ 6 ครับ

**นายปรีชา ทองอร่าม สมาชิกสภาฯ หมู่ที่ 6**  ท่านประธานสภาที่คารพ ผมปรีชา ทองอร่าม สมาชิก อบต.หมูที่ 6 ผมขอหารือครับท่านประธาน เรื่องซ่อมไฟ ผมอยากรู้ว่าเวลาเขามาทำงานตีเท่าไหร่ เขาเลิกงานตีเท่าไหร่ อยากรู้เท่านั้นแหละครับ ภาษีของชาวบ้านทั้งนั้นลูกจ้างชั่วคราว ถ้าเราจับได้ว่าคนนั้นไม่ตรงเวลาผิดไหมครับ ผมจะจัดการให้เอาไหมครับ ตอนนี้ตอนเที่ยงนี่ผมมาประชุมกลับบ้านแล้ว ผมบอกให้ได้ว่าเป็นใคร ผมพูดฝ่ายบริหารบอกว่าผมดูแลไม่ทั่วถึง แล้วบริหารทำไมดูแลไม่ทั่วถึง พูดเท่านี้ลาออกให้คนอื่นมาเป็นดีกว่า ขอบคุณครับท่านประธาน

**นายดำรงค์ อุ่นศร ประธานสภาฯ** ยังมีท่านอื่นอีกไหมครับ ถ้าไม่มีอะไรแล้ว สำหรับวันนี้ก็ขอขอบคุณท่านสมาชิกทุกท่านที่เข้าร่วมประชุม ผมปิดประชุมครับ

**เลิกประชุมเวลา** **เวลา** 14.45 **น.**

(ลงชื่อ).........................................................ผู้จดรายงานการประชุม

(นายไพรัช พยาบาล)

เลขานุการสภาองค์การบริหารส่วนตำบลเขาขาว

สภาองค์การบริหารส่วนตำบลได้มีมติรับรองรายงานการประชุมในการประชุมสภาฯ .เมื่อวันที่....................................................................................................

###### (ลงชื่อ)..........................………………………….........

(นายดำรงค์ อุ่นศร)

ประธานสภาองค์การบริหารส่วนตำบลเขาขาว

**บันทึกตรวจรับรอง**

**รายงานการประชุมสภาองค์การบริหารส่วนตำบลเขาขาว**

**สมัยวิสามัญ สมัยที่ 1 ประจำปี พ.ศ.2562**

**เมื่อวันที่ 30 กรกฎาคม ๒๕62 เวลา 13.0๐ น.**

ข้าพเจ้าคณะกรรมการตรวจรายงานการประชุม ผู้มีรายชื่อท้ายนี้ ได้ทำการตรวจสอบรายงานการประชุมสภาองค์การบริหารส่วนตำบลเขาขาว สมัยวิสามัญ สมัยที่ 2 ประจำปีพ.ศ.2562 เมื่อที่ 30 กรกฎาคม พ.ศ.2562 ตามรายงานการประชุมสภา ซึ่งเลขานุการสภาองค์การบริหารส่วนตำบลเขาขาว ได้จดไว้เป็นที่เรียบร้อยแล้ว

ปรากฏว่ารายงานการประชุมมีความถูกต้องครบถ้วน สมบูรณ์และไม่มีข้อความที่ไม่เหมาะสมแต่ประการใดจึงได้ลงลายมือชื่อรับรองการตรวจรายงานการประชุมไว้เป็นที่เรียบร้อยแล้ว เมื่อวันที่ 5 สิงหาคม พ.ศ.2562

(ลงชื่อ)...........................................................ประธานกรรมการตรวจรายงานฯ (นายเกรียงไกร หนูนวล)

สมาชิกสภา อบต.เขาขาว หมู่ที่ 7

(ลงชื่อ)...........................................................กรรมการตรวจรายงานฯ (นายสมโชค คงทอง)

สมาชิกสภา อบต.เขาขาว หมู่ที่ 9

(ลงชื่อ)...........................................................กรรมการ/เลขานุการตรวจรายงานฯ (นางสาวพิสมัย สีใส)

สมาชิกสภา อบต.เขาขาว หมู่ที่ 3